Document ID: 32013R0834

UREDBA KOMISIJE (EU) št. 834/2013
z dne 30. avgusta 2013
o spremembi prilog II in III k Uredbi (ES) št. 396/2005 Evropskega parlamenta in Sveta glede mejnih vrednosti ostankov za acekvinocil, biksafen, diazinon, difenokonazol, etoksazol, fenheksamid, fludioksonil, izopirazam, lambda-cihalotrin, profenofos in protiokonazol v ali na nekaterih proizvodih
(Besedilo velja za EGP)
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Uredbe (ES) št. 396/2005 Evropskega parlamenta in Sveta z dne 23. februarja 2005 o mejnih vrednostih ostankov pesticidov v ali na hrani in krmi rastlinskega in živalskega izvora ter o spremembi Direktive Sveta 91/414/EGS (1), zlasti člena 14(1)(a) Uredbe,
ob upoštevanju naslednjega:
(1)
Mejne vrednosti ostankov (MRL) za diazinon, etoksazol, fenheksamid, lambda-cihalotrin in profenofos so bile določene v Prilogi II in delu B Priloge III k Uredbi (ES) št. 396/2005. MRL za acekvinocil, biksafen, difenokonazol, fludioksonil, izopirazam, prosulfokarb in protiokonazol so bile določene v delu A Priloge III k Uredbi (ES) št. 396/2005.
(2)
V okviru postopka za registracijo uporabe fitofarmacevtskega proizvoda, ki vsebuje aktivno snov acekvinocil, je bila v skladu s členom 6(1) Uredbe (ES) št. 396/2005 vložena vloga za spremembo obstoječih MRL za uporabo na kumaricah, melonah in bučah.
(3)
Za biksafen je bila taka vloga vložena za seme oljne repice, laneno seme, makovo seme in gorčično seme. Za difenokonazol je bila taka vloga vložena za kutino, rdečo peso, korenje, hren, topinambur, pastinak, peteršiljev koren, redkev, črni koren, čebulasto zelenjavo, bučnice (z neužitno lupino), vitlof, artičoke, riž in korenine cikorije. Za etoksazol je bila taka vloga vložena za češnje, slive in banane. Za fenheksamid je bila taka vloga vložena za ribez in fižol s stroki. Za fludioksonil je bila taka vloga vložena za bučnice (z neužitno lupino) in redkev. Za izopirazam je bila taka vloga vložena za pečkato sadje, marelice, breskve, laneno seme, makovo seme, seme oljne repice in gorčično seme. Za lambda-cihalotrin je bila taka vloga vložena za plodove groga in kaki. Za prosulfokarb je bila taka vloga vložena za komarček. Za protiokonazol je bila taka vloga vložena za seme oljne repice, laneno seme, makovo seme in gorčično seme.
(4)
V skladu s členom 6(2) in (4) Uredbe (ES) št. 396/2005 je bila vloga za difenokonazol vložena za papajo. Vlagatelj trdi, da zaradi registrirane uporabe difenokonazola na takih pridelkih v Braziliji ostanki presegajo MRL iz Uredbe (ES) št. 396/2005 in da je višja MRL potrebna, da bi preprečili trgovinske ovire pri uvozu tega pridelka.
(5)
V skladu s členom 8 Uredbe (ES) št. 396/2005 so zadevne države članice te vloge ocenile in Komisiji poslale poročila o ocenah.
(6)
Evropska agencija za varnost hrane (v nadaljnjem besedilu: Agencija) je preučila vloge in poročila o ocenah, zlasti glede tveganj za potrošnike in po potrebi za živali, ter predložila obrazložena mnenja o predlaganih MRL (2). Ta mnenja je poslala Komisiji in državam članicam ter jih javno objavila.
(7)
Agencija je v obrazloženih mnenjih ugotovila, da predloženi podatki za uporabo acekvinocila na melonah in bučah, uporabo izopirazama na marelicah ter uporabo prosulfokarba na komarčku ne zadostujejo za določitev novih MRL. Za uporabo acekvinocila na kumaricah je Agencija ugotovila, da predloženi podatki ne zadostujejo za določitev nove MRL za uporabo na prostem v severnem delu EU.
(8)
Agencija je glede vseh drugih vlog sklenila, da so izpolnjene vse zahteve po podatkih in da so spremembe MRL, ki jih zahtevajo vlagatelji, sprejemljive z vidika varstva potrošnikov na podlagi ocene izpostavljenosti potrošnikov za 27 posebnih skupin evropskih potrošnikov. Agencija je upoštevala najnovejše informacije o toksikoloških značilnostih snovi. Niti pri vseživljenjski izpostavljenosti tem snovem z uživanjem vseh živil, ki bi te snovi lahko vsebovala, niti pri kratkoročni izpostavljenosti zaradi čezmernega uživanja zadevnih pridelkov in proizvodov ni bilo ugotovljeno tveganje, da se preseže sprejemljiv dnevni vnos ali akutni referenčni odmerek.
(9)
Komisija za Codex Alimentarius (CAC) (3) je 7. julija 2012 sprejela mejno vrednost ostankov iz Codexa (CXL) za profenofos na feferonih. Ta CXL je varna za potrošnike v Uniji, zato bi jo bilo treba vključiti v Uredbo (ES) št. 396/2005 kot MRL (4).
(10)
Iz obrazloženih mnenj Agencije in ob upoštevanju dejavnikov, ki vplivajo na odločitev, je razvidno, da ustrezne spremembe MRL izpolnjujejo ustrezne zahteve iz člena 14(2) Uredbe (ES) št. 396/2005.
(11)
Za diazinon je bila v Uredbi (ES) št. 396/2005 določena MRL 0,3 mg/kg za ananas, ki je bila v Prilogi k Uredbi Komisije (EU) št. 899/2012 z dne 21. septembra 2012 (5) znižana na 0,1 mg/kg Komisija je bila obveščena, da je MRL 0,3 mg/kg za diazinon na ananasu, ki je veljala pred spremembo, bila določena kot uvozna toleranca. Ker se visoka raven varstva potrošnikov ohranja, je primerno določiti navedeno MRL na 0,3 mg/kg, da se preprečijo trgovinske ovire. Ker se Uredba (EU) št. 899/2012 uporablja od 26. aprila 2013, je primerno, da se MRL za diazinon na ananasu, določena v tej uredbi, uporablja od istega datuma.
(12)
Uredbo (ES) št. 396/2005 bi bilo zato treba ustrezno spremeniti.
(13)
Ukrepi iz te uredbe so v skladu z mnenjem Stalnega odbora za prehranjevalno verigo in zdravje živali, Evropski parlament in Svet pa jim nista nasprotovala -
SPREJELA NASLEDNJO UREDBO:
Člen 1
Prilogi II in III k Uredbi (ES) št. 396/2005 se spremenita v skladu s Prilogo k tej uredbi.
Člen 2
Ta uredba začne veljati dan po objavi v Uradnem listu Evropske unije.
Za diazinon na ananasu s številko oznake 0163080 pa se uporablja od 26. aprila 2013.
Ta uredba je zavezujoča v celoti in se neposredno uporablja v vseh državah članicah.
V Bruslju, 30. avgusta 2013

Labels: 1
17
0
3
6